b'\n_START_ARTICLE_\nPanot S\xc3\xbaria\n_START_SECTION_\nDescripci\xc3\xb3\n_START_PARAGRAPH_\nEl panot S\xc3\xbaria \xc3\xa9s una rajola feta de sorra seca, ciment i un toc d\xe2\x80\x99humitat, \xc3\xa9s monocrom\xc3\xa0tic, de color gris, sense colorants. La mida \xc3\xa9s de 20x20x4, tot i que antigament el gruix era de 2cm. El pes de la rajola \xc3\xa9s de 5 kg en moll i uns 3,200 en sec. El panot \xc3\xa9s de canto viu i amb dos nivells de gravat, aquesta caracter\xc3\xadstica feia que la tasca de fabricaci\xc3\xb3 artesanal,des seus inicis i les primeres fabricacions industrials, fos m\xc3\xa9s dif\xc3\xadcil. El relleu del panot representa una espiga, nom amb que s\xe2\x80\x99 ha anomenat la major part del temps aquesta rajola de carrer. Tot i que antics rajolers tamb\xc3\xa9 l\xe2\x80\x99han anomenat \xe2\x80\x9drajola del peix\xe2\x80\x9d, per la semblan\xc3\xa7a amb la forma d\xe2\x80\x99un peix._NEWLINE_\xc3\x89s un dels pocs panots que t\xc3\xa9 formes geom\xc3\xa8triques com els aut\xc3\xa8ntics mosaics. Aix\xc3\xad doncs, segons la seva col\xc2\xb7locaci\xc3\xb3 esdev\xc3\xa9 un quadrat o un rombe en el centre de conflu\xc3\xa8ncia de les 4 rajoles. El disseny de la rajola i la seva correcta col\xc2\xb7locaci\xc3\xb3 permeten la visualitzaci\xc3\xb3 en les voreres d\xe2\x80\x99unes figures geom\xc3\xa8triques en sanefa enlla\xc3\xa7ades i alternes. _NEWLINE_Cada rajola t\xc3\xa9 la decoraci\xc3\xb3 sencera de l\xe2\x80\x99espiga per\xc3\xb2 se\xe2\x80\x99n necessiten quatre per a fer la composici\xc3\xb3 geom\xc3\xa8trica que d\xc3\xb3na forma a la seva totalitat. Els tra\xc3\xa7os de la decoraci\xc3\xb3 s\xc3\xb3n fets a dos nivells i, a part del relleu que d\xc3\xb3na la forma, permeten la circulaci\xc3\xb3 de l\xe2\x80\x99 aigua quan plou i que la rajola no patini perqu\xc3\xa8 la seva superf\xc3\xadcie \xc3\xa9s tota rugosa, no t\xc3\xa9 espais llisos._NEWLINE_El disseny del panot est\xc3\xa0 centrat en un element de la natura, ja sigui una espiga o un peix, i una disposici\xc3\xb3 geom\xc3\xa8trica.\n_START_SECTION_\nHist\xc3\xb2ria\n_START_PARAGRAPH_\nEl panot S\xc3\xbaria es va comen\xc3\xa7ar a fabricar cap als anys 30 del segle XX en el taller de Mosaics Hidr\xc3\xa0ulics de l\xe2\x80\x99Amadeu T\xc3\xa0pia al terme de la poblaci\xc3\xb3 de S\xc3\xbaria._NEWLINE_Segons consta en l\xe2\x80\x99acta del Ple Municipal de l\xe2\x80\x99 Ajuntament de S\xc3\xbaria del 10 de desembre de 1936 \xe2\x80\x9cEs declara el mosaic dit \xe2\x80\x9cPanot Espiga\xe2\x80\x9d l\xe2\x80\x99 oficial per a totes les voreres que es construeixin\xe2\x80\x9d. Des de llavors,aquesta rajola ha estat la utilitzada per a pavimentar la majoria de les voreres dels carrers de S\xc3\xbaria._NEWLINE_Segons dades obtingudes en l\xe2\x80\x99Arxiu Municipal,el Sr. Amadeu T\xc3\xa0pia va rebre de l\xe2\x80\x99Ajuntament de S\xc3\xbaria la quantitat de 200 pessetes a compte del mosaic \xe2\x80\x9cPanot Espiga\xe2\x80\x9d constru\xc3\xaft, el 31 de desembre de 1937._NEWLINE_Amb el pas dels anys, i tal com consta, en els tr\xc3\xadptics actuals de promoci\xc3\xb3 cultural de l\xe2\x80\x99Ajuntament de S\xc3\xbaria, el panot Espiga es va reanomenar amb el nom de la vil\xc2\xb7la. Actualment se l\xe2\x80\x99anomena panot S\xc3\xbaria._NEWLINE_El lloc de fabricaci\xc3\xb3 tamb\xc3\xa9 t\xc3\xa9 un recorregut variat, es va comen\xc3\xa7ar a elaborar cap al 1930 a la f\xc3\xa0brica de l\xe2\x80\x99Amadeu T\xc3\xa0pia i Terme a la mateixa vila de S\xc3\xbaria, fins que aquesta f\xc3\xa0brica va tancar a l\xe2\x80\x99any 1972._NEWLINE_Durant un per\xc3\xadode, fins 1983 es va manufacturar a la f\xc3\xa0brica de Mosaics Morros de Balsareny que distribu\xc3\xafa a Saur (Societat de Prove\xc3\xafments Urbans i Rurals SA)._NEWLINE_Aleshores, l\xe2\x80\x99empresa Mosaics Mart\xc3\xad de Manresa en va continuar la seva fabricaci\xc3\xb3 fins l\xe2\x80\x99any 1996-97. A continuaci\xc3\xb3, se\xe2\x80\x99n va fer c\xc3\xa0rrec la companyia Vives de Balaguer que va subministrar el panot a l\xe2\x80\x99Ajuntament de S\xc3\xbaria fins l\xe2\x80\x99any 2014. _NEWLINE_Actualment, es fabrica a l\xe2\x80\x99empresa Panots Jim\xc3\xa9nez de Santa Eul\xc3\xa0lia de Ron\xc3\xa7ana la prove\xc3\xafdora oficial, per\xc3\xb2 l\xe2\x80\x99Ajuntament n\xe2\x80\x99\xc3\xa9s el propietari del motlle de fabricaci\xc3\xb3._NEWLINE_El primer motlle de ferro que es va fer servir per a l\xe2\x80\x99elaboraci\xc3\xb3 dels panots, pertany a la fam\xc3\xadlia del fabricant Amadeu T\xc3\xa0pia.\n_START_SECTION_\nElement de promoci\xc3\xb3 tur\xc3\xadstica\n_START_PARAGRAPH_\nL\xe2\x80\x99 any 2006 el panot S\xc3\xbaria va esdevenir un element de promoci\xc3\xb3 tur\xc3\xadstica en ser reprodu\xc3\xafda la seva forma en una rajola de xocolata elaborada per la fam\xc3\xadlia Subir\xc3\xa0 de la pastisseria La Fleca de la Font. Aquest producte aut\xc3\xb2cton es va posar a la venda el 4 de novembre del 2006. Les rajoles de xocolata es comercialitzen en diferents gustos._NEWLINE_El disseny gr\xc3\xa0fic de la pe\xc3\xa7a es basa en una interpretaci\xc3\xb3 del disseny original del panot de les voreres del carrer. Jugant amb les formes i contraformes de blancs i negres, la dissenyadora Coaner Codina, va interpretar de forma sint\xc3\xa8tica el grafisme original de la pe\xc3\xa7a i la va estampar amb aquest motiu a tota la superf\xc3\xadcie del conjunt.\n_START_SECTION_\nActualitat\n_START_PARAGRAPH_\nActualment, en tota la construcci\xc3\xb3 nova de les voreres i en la restauraci\xc3\xb3 de les antigues que s\xe2\x80\x99han malm\xc3\xa8s, l\xe2\x80\x99Ajuntament pavimenta amb el panot S\xc3\xbaria com a element de paisatge urb\xc3\xa0 aut\xc3\xb2cton de la vila.'